ব্রাজিলের ছায়া বাংলায়। 
বিশ্বকাপের সময়ে এক টুকরো ব্রাজিল নেমে আসে বাংলায়। যুব বিশ্বকাপের সময়েও একই ছবি। 
২০১৪ রিও বিশ্বকাপের বল গড়ানোর আগে আগুন জ্বলেছিল পেলের দেশে। সেই দেশের মানুষ ভাল ভাবে নেননি বিশ্বকাপকে। প্রতিবাদে প্রতিবাদে উত্তাল হয়েছিল ব্রাজিল। দেশের সরকারের বিরুদ্ধে ক্ষোভ উগরে দিয়ে আমজনতা জানিয়েছিল, এই বিশ্বকাপ তাঁদের দরকার নেই। এর বদলে তাঁদের দরকার হাসপাতাল, শিক্ষা। ঝাঁ চকচকে স্টেডিয়াম করতে গিয়ে ব্রাজিল সরকার কেড়ে নিয়েছিল গরিব মানুষের জমি-জায়গা, ভেঙেচুরে দিয়েছিল তাঁদের বাড়িঘর। 

উচ্ছেদ হওয়া শিশু। 
ঠিক একই চিত্রনাট্য বাংলায়। ফিফা বিশ্বকাপের জন্য যুবভারতী ক্রীড়াঙ্গন সাজাতে গিয়ে সর্বনাশ হয়েছে অসংখ্য মানুষের। তাঁদের মাথার উপর থেকে চলে গিয়েছে ছাদ। বন্ধ হয়েছে দু’ বেলা দু’ মুঠো ভাতের উপায়।  
এয়ারপোর্ট থেকে সল্টলেক, ভিআইপি রোড ও বাইপাসের দু’ধারে, বিধাননগর পৌরনিগম এলাকায় হাজার হাজার বস্তিবাসী, হকার ও শ্রমজীবী মানুষকে উচ্ছেদ করা হয়েছে। তার প্রতিবাদেই রবিবার বিক্ষোভ কর্মসূচি রেখেছে এপিডিআর-সহ পঞ্চাশের বেশি সংগঠন নিয়ে গঠিত উচ্ছেদ বিরোধী যুক্তমঞ্চ। রবিবারই যে বিশ্বকাপের বল গড়াচ্ছে কলকাতায়। 

রাস্তায় দিন কাটাচ্ছে ছোটরা।
রবিবাসরীয় দুপুরেই মানবাধিকার সংগঠন এপিডিআর-সহ পঞ্চাশের বেশি সংগঠন জমায়েত হবে শিয়ালদহ স্টেশন সংলগ্ন সুপারস্টোরের সামনে। সেখান থেকেই হাঁটতে হাঁটতে স্টেডিয়াম পর্যন্ত যাওয়ার কর্মসূচি নিয়েছে উচ্ছেদ বিরোধী যুক্ত মঞ্চ। 

এই বিষয়ে অন্যান্য খবর

বিশ্বকাপের বল গড়ানোর আগেই গুরুদক্ষিণা রহিম আলির
এগিয়ে এসেছে যুব বিশ্বকাপ। বাঙালি অভিজিতের পিঠে উঠতে চলেছে ‘অমূল্য রত্ন’


এপিডিআর-এর সহ-সভাপতি রণজিৎ শূর এদিন এবেলা.ইন-কে বললেন, ‘‘আমরা যে অঞ্চলে জমায়েত হচ্ছি, সেই এলাকা দিয়ে রবিবার বহু মানুষ স্টেডিয়ামে যাবেন খেলা দেখতে। ফুটবলপ্রেমী মানুষদেরও আমরা দৃষ্টি আকর্ষণ করতেই চাই। তাঁদের বার্তা দিতে চাই সৌন্দর্যায়নের নামে যে মডেল তৈরি করা হচ্ছে, তা সঠিক নয়। আমরা শিয়ালদহ এলাকা থেকে স্টেডিয়াম পর্যন্ত হেঁটে যাব। পুলিশ এসে যেখানে বাধা দেবে, সেখানেই বসে পড়ব।’’ 

সব হারানো মানুষগুলো এখন অসহায়। 
অর্থাৎ দেওয়াললিখন স্পষ্ট, গরিব মানুষের চোখের জলের বিনিময়ে সৌন্দর্যায়ন নয়। সবার উন্নয়ন ঘটানোই লক্ষ্য হওয়া উচিত। সেই বার্তাই দিচ্ছে এপিডিআর-এর মতো মানবাধিকার সংগঠন। 
বাঙালির বড় প্রিয় যুবভারতী ক্রীড়াঙ্গনের মুখসজ্জা এখন বদলে গিয়েছে। আগের কলেবরের সঙ্গে এর কোনও মিলই নেই। স্টেডিয়ামের সৌন্দর্যায়ন ঘটাতে গিয়ে নীরবে নিভৃতে চোখের জল ফেলেছেন অসংখ্য মানুষ। রণজিৎবাবু বলছিলেন, ‘‘মনে রাখতে হবে এই ভারতীয় দলে বাংলার তিনটি ছেলে রয়েছে। এই তিনটি ছেলের অবস্থাও ভাল নয়। গরিবগুর্বো মানুষগুলোকে ভিটেমাটি থেকে উচ্ছেদ করে, তাঁদের চোখ থেকে জল বের করে তো উন্নয়ন হবে না। যুবভারতী সাজাতে গিয়ে প্রায় এক লক্ষ মানুষের ক্ষতি হয়েছে। আমরা চাই যাঁদের উচ্ছেদ করা হয়েছে, তাঁদের যেন সেখানেই ফেরানো হয়। বিশ্বকাপের পরে তাঁদের স্থায়ী পুনর্বাসন দেওয়া হোক, এই মর্মে আমরা দাবি জানিয়েছি।’’ 

যেভাবে দিন কাটাচ্ছে শিশুগুলো, তা দেখলে কষ্ট হবেই। 
স্টেডিয়ামের অঙ্গসজ্জা বদলাতে গিয়ে সাধারণ মানুষকে ক্ষতির মুখে ঠেলা দেওয়া হোক, তার পক্ষপাতী নয় ফিফা। বিশ্ব ফুটবলের নিয়ামক সংস্থার নিজস্ব আইনও রয়েছে এই বিষয়ে। অথচ এখানে নিয়ম বিরোধী ঘটনাই ঘটে গেল। ফিফার গোচরে ব্যাপারটি আনতে চিঠি পাঠানো হলেও তাতে কর্ণপাত করা হয়নি। 
দেশে বিশ্বকাপের বোধন হয়ে গিয়েছে। রবিবার যুবভারতীতে নামবে চার-চারটি দেশ। মাঠের বাইরে ছিন্নমূল মানুষগুলোর জন্য পথে নামবে মানবাধিকার সংগঠনগুলো। এখন দেখার সরকার কী করে!